text: Istanbul, la ciutat dels dos continents (1-6 desembre 2018) | Viajes Mitic
  De l'1 al 6 de desembre del 2018
  A cavall entre Europa i Àsia, Istanbul és una ciutat fascinant on es respira l'empremta de la història. La Constantinoble que va ser el centre del món a l'època de l'Imperi Bizantí és avui dia una ciutat moderna i dinàmica, que alhora conserva un patrimoni arquitectònic i cultural espectacular.
  En aquest viatge de cinc dies a Istanbul farem diversos itineraris temàtics per descobrir els seus tresors de les èpoques bizantines i otomanes. A la magnífica Basílica de Santa Sofia gaudirem contemplant la barreja estètica del seu interior i els seus mosaics bizantins, una joia d'un valor artístic incalculable. Al davant de Santa Sofia, hi trobarem la Mesquita Blava, un altre temple que ens deixarà bocabadats per la seva arquitectura i pel seu interior meravellós, decorat amb 20.000 rajoles que representen motius florals i naturals. Descobrirem el luxe dels sultans al Palau de Topkapi, ple d'estances que ens evocaran les llegendàries Mil i una nits, i també visitarem el Palau de Dolmabahçe, conegut com "el Versalles turc" i que fou la residència de l'omnipresent líder polític Atatürk.
  Navegarem per l'estret del Bòsfor, des d'on gaudirem d'unes vistes superbes de la ciutat, passejarem pel barri bohemi d'Ortakoy, ple de terrassetes i botigues d'artesania i creuarem el pont de Galata per descobrir Karakoy i Tunel, dos barris plens de vida i d'ambient. I per endinsar-nos en el món exòtic i ple de sensacions de la ciutat visitarem el cèlebre Gran Basar, un dels mercats coberts més grans de tot el món, i el Basar de les Espècies, que amb les seves aromes i sabors ens farà viatjar en el temps. Ja ben a prop de les festes de Nadal, aquests seran dos llocs ideals per pensar en regals ben originals, i per posar a prova el nostre talent a l'hora de regatejar.